Nyeliahka salah sebut leka main
LEKA MAIN BETUL ENGGAU NYEMETAK Kitai sama nemu ubat lutur enda tau enda betul tikau enggau champur iya awakka ngasi ngena ngubat penyakit. Nyadi bakanya mega leka main ti enda tau enda betul enggau nyemetak sebut iya awakka iya ngasi dalam kangau sereta didinga Petara. Ambika banding dalam pelian manang, sebut manang enda tau enda betul enggaika salah dinga sida Ini Andan Manang Jaban, sida Keling Gerasi Nading tauka sebarang kuasa ke dikangau kena ngeraika orang ti dipelian. Bakanya mega dalam leka main bukai baka pengap maya gawai tauka pengap sakit enggau semua main asal benyawa asal kitai Iban, sebut leka main enda tau enda betul sereta nyemetak enggaika reti leka main nya bebali lalu enda nitih peminta lemambang. Tang nadai lebih ari pengap ti balat begunaka pemetul enggau pengena sebut leka iya. Pengap tu mayuh bagi; iya nya baka mengap Gawai Umai, Gawai Pangkung Tiang, Gawai Batu, Pengap Ngerai Penyakit (tauka Pengap Sakit), Pengap Mulaika Semengat – tu dikena orang ngubat tudah ke tesat ba kampung, lama pereman ba kampung dalam enggau sekeda pengap bukai. “Enti salah leka, salah kangau, salah sada, ila reti enggau pinta nya enda nyentuk; nya alai pengilap nya ngujungka pengap nya tau enda sidi, enda ngasi, enda nyadi. Ketegal nya mengap tu ukai sebarang, tang endang bisi reti, bisi tuju iya empu,” ku Lemambang Enggu ak Undau lebuh berandau enggau penulis apin lama. LEMAMBANG ENGGU Lemambang Enggu, 68, sida ari Nanga Assam, Melupa, Saratok siku ari lemambang mengap pengabis biak maya enggau mengap tauka nimang jalung beraban dalam taun 70an menya. Iya mega madah, pengena sebut enggau leka main tu ukai mina dalam pengap, tang dalam timang jalung maya Gawai Antu mega. Enti salah sebut, tauka salah leka timang nya, semengat sida ari Sebayan tau enda datai nguang ngagai Gawai Antu nya. Beduduk ari kebuah munyi ku Enggu nya meh leka pengap ke dikena lemambang ba siti-siti pengap nya enda tau enda nengah jalai ke betul enggaika enda nyemetak ba kangau enggau peminta iya ngagai Petara. Pelaba penulis tudah Enggu pan nadai tentu ulih nyebut manah sereta chukup pengena leka pengap laban ke nadai tentu mayuh ngeli agi. Ambika banding, kena ngemunka leka pengap Gawai Batu, lemambang terubah iya nyebut genteran ngerintai Tuai Iban, udah nya nyebut Tuai Laut enggau Tuai Antu. Lebuh bala tuai udah datai magang, dia deh leka pengap bala lemambang ke mengap lalu nyebut nyebut semua indu antu. Sida lalu nyebut Kumang seduai Lulung ke ngasuh Simpurai seduai Pungga madah ka pemayuh rampa bala pengabang. Seduai nya lalu nyau bejalai setak ke setak. Lebuh seduai iya baru datai dia baru, dia seduai madah pengabang amat mayuh, tang agi bisi lapang, amat mayuh tang agi bisi kurang. Seduai nya madah diri nadai meda Raja Simpulang Gana datai enggau orang ngabang. Ninga berita ditusui Pungga seduai Simpurai munyi nya, dia Kumang seduai Lulung ngasuh seduai iya ngambi Raja Simpulang Gana ngabang. Tang seduai madah sama enda tau ngambi ngabang. Dia Kumang lalu ngasuh Bujang Geranjang, tang bakanya mega Bujang Geranjang madah diri enda dapat ngambi ngabang. Udah nya baru Simpurai seduai Pungga ngasuh Bujang Nendak. Bujang Nendak madah diri deka, tang iya enda tau enda nanya indai iya dulu. Indai Bujang Nendak lalu ngasuh iya nurun ngambi ngabang. LEKA PENGAP NGAMBI NGABANG Nya alai leka pengap ba genteran ngambi ngabang nya munyi tu: Tuju Lagu rumah sebuahGagai tuai rumah sebengkahLalu gagai orang di Kedap Melupa MeletupMunyi ke masak chagak bedil mariamKedua bali nama iya, Batu Tekup BedaupMunyi nyawa bandam betanNya menua Nendak Nendai Berambai Biring. “Aku nginjau nuan nyapaBujang Simpulang Gana,Berumah di Nanga Temaga Gelang.Nginjau nuan nyapai Rangkang KiraiBerumah di Sungai Penyangkai Dagang.” “Au! Nganti aku nanya indai akuBebendai Besai Tujuh Keliling,Bebendai Besai Inggar Beranaing.” Indai Bujang Nendak pan lalu nyaut iya munyi tu:“Terubah aku nyera ka nuanLantang anak sendia;Punggung nyerendung enggi akuBejung lampung wi rutan.Nya alai aku bepenti mali makai lelabiUlih ngali ari tisi ungkap dalam.Laban kitai endang tiri pantisAri kelia menya selama jemanKe tau nyapa Raja Simpulang Gana. Laban nuan ke endang tau nipan lubang ujanTeman geran belematan puang.” Udah Bujang Nendak tembu bepasuk ngepan. Iya lalu nyau bejalai ngambi ngabang. Dia iya lalu ngetu ba menua Ini Manang Matai nanya ka jalai: “Kami tu deka nanya ka jalaiNgagai tuchung Tangkung Seribu.Deka nanya ka jalai orangNgagai Tinting Kaling Alu.Kami tu ga enda nemu jalai penemuai;Enda nemu pelimpat jalai penyangkai.” Udah nya seduai manggai ba menua Ini Manang Matai. Angkat Bujang Nendak seduai Burung Malam. Ari rumah Ini Manang Matai, seduai iya lalu ngagai rumah Raja Ribut. Seduai lalu pinta tampung Raja Ribut ngambi Raja Simpulang Gana ngabang. Bakatu ku leka pengap ba genteran nya: Nampai menua orang diKerimpak Batu Burak,Ke tampak betau-betauNampai menua orang diSerunggu Langkau Batu,Baka balun langkau kayau.Nya menua Antu Bua ke gana-gana mangka tegalan,Nya menua Antu Besin ke bemain niti papan. Tujah tangga lalu ditikiJengkau lalau ginchi sekaliMeda ruai jebung enggi Bua Angin Nyabung,Meruan gantung upung gagang pinang.Nampai ruai besai enggau Bua Biau Balai, agi anchau tikai baka ke baru pulai puang pengabang. Lalu pansut Endu Dara RamunaiBerambut panjai nipas uras,Pansut Kumang Seladang Taya Kapas,Lalu nyapa Antu Bua ke gana-gana mangka tegalan,Lalu nanya Antu Besin ke bemain niti papan. “Bisi pejalai meh kami duai tu aki, minta silih nuan nunda sempadi api pengerang,minta tampung nuan nunda semeliung putus pungkang,” pia ku Bujang Nendak. “Enti kita nginjau aku nyeru Raja Datu, nya endang alai aku mansai nubu ngerebung mang. “Enti ngagai menua Rangkang Kirai, nya endang alai aku teleba ngerambai lemiding danjang,” pia ku saut Antu Ribut. Antu Ribut lalu angkat mansang ngambi Raja Simpulang Gana ngabang ngagai gawai anak mensia di baruh senawah bulan mandang: Nya baru ngelegua Angin ReragaBaka baya pansut ari lubuk.Lalu sedendang Angin KenchangBaka Lang nyambar manuk. Dia ribut ke pepuput bambi-ambi,Bua ke bepangka muai kudi.Rari antu buntak ari lebak ngeruang dulang,Rari antu chit taku jempit tinggang batang.Lalu mangka ka tintingBaka kinking pemalu tapang.Mangka ka rau nyeguBaka tunu api pengerang. Pusai Ulun Tuai Simpulang Gana ke nyaga engkenyang iya di umai lalu ninga utai nyelai bendar munyi. Iya lalu bisi ati rari. Bakatu ku munyi pengap ba genteran Pusai ke rari: Ruya ruya bunga raba,Nyaduh betubuh Pusai lansik ninga.Ninga utai tak begu-gu munyi nama,Nama utai tak begu-gu munyi apa. Lebuh iya mensiang mengkenyang uap,Rapas peda mata nentang.Lebuh iya mensiang mengkenyang api,Tengah hari nyentuk ka petang,Dia Pusai beati kesalDi jungkai lua ati.Dia pasai beati takutLalu enda berani. Gembi-gembi rarak entali,Nyaduh betubuh Pusai ati rari.Japai iya selabit, tinggal ga ladung.Japai iya duku, tinggal ga sarung.Lalu belanda meh Pusai rari,Dia iya tepapa ka tuga baku betudung,Tesangkut ka rumput bejanggut kumung. Pusai ke rari nya tadi tak enda tetiki ka rumah diri empu, dia iya lalu tetiki ka rumah bini Simpulang Gana. Udah nya Bini Simpulang Gana lalu ngangauka laki iya mai nurun ngabang. Tang deh anak dara iya penama Endu Dara Chanda enggai enggau ngabang laban menyadi iya lelaki penama Sigai nadai dia. Ninga nya, sida lalu belatur nutung. Sida ngangau ka Sigai ke diau di tasik besai ledung linang. Terubah sida ngiga utai ka rumbang tutung, udah nya lalu ngiga kulit iya. Udah tembu tutung nya digaga, sida lalu belabuh nutung. Nyadi leka pengap ba genteran nya bakatu: Udah nya lalu angkat orang tuai mai tanduk rusaKe beperiga mengkang kerubung,Jari puting iya minching taring uting babi bindung.Lalu dipangka ka iya ba pala rumbang ketebung. Dinga tak didedat ka iyaDi selingap rumbang tutung.Dinga tutung tak taung-taung nyadung berita.Dinga tutung tak taung-taung nyelinting nama. Udah nya Sigai seduai bini iya lalu ninga. Dia deh Sigai lalu mantai terupung iya sereta lalu nerupung laban deka meda kebuah sida apai iya nutung ngangau iya. Sigai ke nerupung nya tadi lalu tepeda ka pengawa Anak Dayak enda jejena ngereja pengawa mua pemesai-mesai. Dia sida lalu belatur nurun ngabang. Semua madah ka enggau ngabang magang bala sida benda, sida kebuk, sida guchi, sida udat, sida tempayan, benda pelawan enggau bansa tajau bukai. Semua deka enggau magang. Nyadi cherita tu diketu ditu dulu lalu deka ditampung baru dudi ila. Minta kitai sama gerai nyamai, sama gayu guru. Minta kitai enda busung ngelangkah gunung, enda danjan nengali malam, enda lesi bebadi nengali hari, enda midang nengali petang. Ngarapka sama panjai umur ngibun menua. Sama kaya penemu, sama kaya raja dalam basa enggau semua mensia. DITULIS TELESA EMPERAN 
See author's posts
